સાચુ કહું તો મને ભરપૂર પ્રેમ કરે એવો માણસ ગમે. જ્યારે માથું ધોઉં ત્યારે ભીના વાળની સુગંધ લે એવો અને ક્યારેક ઉભરાતા દૂધની જેમ વ્હાલ ઊભરાવતો માણસ મને ગમે. એક ખાનગી વાત કહું તને ? તારા પપ્પા ચોક્કસ લાગણીશીલ છે પરંતુ એમને એ લાગણી બરાબર વ્યક્ત કરતાં નથી આવડતી. જો આપણને સામેની વ્યક્તિ પ્રત્યે લાગણી હોય પરંતુ એ આપણે બરાબર વ્યક્ત ન કરી શકીએ તો તે સામેની વ્યક્તિ સુધી પહોંચે કઈ રીતે ? હવે તું જ કહે મારી વાત ખોટી છે ? મને તો કોઈની નાની-નાની કાળજી લેવાનું બહુ જ ગમે. સ્ત્રી છું એટલે નહિ, પરંતુ એમ કરવું મને ગમે છે માટે. ફરજ સમજી ને તો કોઈ પણ કાળજી લે – જેઓ પ્રેમ કરે છે તેઓ પણ અને જેઓ પ્રેમ નથી કરતા તેઓ પણ; એમાં નવું શું છે ? મારી એ ઝીણી-ઝીણી કાળજીના છોડ પર તારા પપ્પાના સ્મિત અને સંતોષના ફૂલ ખીલતા જોવા મને બહુ ગમે છે. લાગણીથી વિશેષ મારી કોઈ માંગણી નથી. ખરેખર, મારો જીવ એક જ્ગ્યાએ બહુ જ અસંતોષી છે – પ્રેમની બાબતમાં.